P6_TA(2006)0269

Človekove pravice v Tuniziji

Resolucija Evropskega parlamenta o Tuniziji

Evropski parlament,

- ob upoštevanju svojih prejšnjih resolucij o stanju človekovih pravic v Tuniziji, zlasti resolucij z dne 29. septembra 2005 [1] in 15. decembra 2005 [2],

- ob upoštevanju Evro-sredozemskega pridružitvenega sporazuma med Evropsko skupnostjo in njenimi državami članicami ter Tunizijo, ki je začel veljati 1. marca 1998 [3],

- ob upoštevanju sporočila Komisije z dne 21. maja 2003 z naslovom "Dajanje novega zagona dejavnostim, ki jih vodi EU skupaj s sredozemskimi partnericami na področju človekovih pravic in demokratizacije" (KOM(2003)0294),

- ob upoštevanju sporočila Komisije z dne 12. aprila 2005 z naslovom "Deseta obletnica evro-sredozemskega partnerstva: delovni program kot osnova za odziv na izzive naslednjih petih let" (KOM(2005) 0139),

- ob upoštevanju sporočila Komisije z dne 12. maja 2004 o evropski sosedski politiki (KOM(2004)0373) in njenega akcijskega načrta EU-Tunizija, ki je začel veljati 4. julija 2005,

- ob upoštevanju smernic Sveta glede zaščite zagovornikov človekovih pravic, sprejetih junija 2004,

- ob upoštevanju izjav predsedstva Sveta in Komisije na razpravi o človekovih pravicah v Tuniziji 13. decembra 2005,

- ob upoštevanju svoje resolucije z dne 14. februarja 2006 o klavzuli o človekovih pravicah in demokraciji v sporazumih EU [4],

- ob upoštevanju ukrepov v zvezi s človekovimi pravicami v Tuniziji, ki jih je predsedstvo Sveta sprejelo med septembrom 2005 in majem 2006,

- ob upoštevanju imenovanja Tunizije za predsedujočo Evro-sredozemski parlamentarni skupščini 1. aprila 2006,

- ob upoštevanju seje Odbora za politične zadeve Evro-sredozemske parlamentarne skupščine 7. junija 2006,

- ob upoštevanju izvolitve Tunizije v Svet za človekove pravice Združenih narodov in obvez, ki jih je sprejela na področju človekovih pravic,

- ob upoštevanju člena 103(4) svojega Poslovnika,

A. ker so človekove pravice ključen element v odnosih med Evropsko unijo in Tunizijo v skladu s členom 2 pridružitvenega sporazuma EU-Tunizija in akcijskim načrtom za evropsko sosedsko politiko,

B. ker se je Tunizija v tem akcijskem načrtu obvezala, da bo spodbujala demokracijo in spoštovanje temeljnih svoboščin v skladu z mednarodnimi konvencijami, in ker je izpolnjevanje teh obvez temeljnega pomena v razvoju odnosov med Evropsko unijo in Tunizijo,

C. ker je Komisija tunizijske oblasti pozvala k takojšnji sprostitvi evropskih sredstev, namenjenih za projekte civilne družbe, k izvajanju programa za reformo pravosodnega sistema in k ustanovitvi pododbora za človekove pravice,

D. ker je edini rezultat, ki ga je v zvezi s tem dosegla Komisija, sklenitev sporazuma o financiranju reforme pravosodnega sistema,

E. ker je v začetku maja 2006 tunizijski parlament sprejel zakon o ustanovitvi visoke šole za odvetnike, ki je predvidena v tej konvenciji, ne da bi pri tem upošteval rezultate posvetovanj z odvetniško zbornico, in ker posebni poročevalec Združenih narodov za neodvisnost sodnikov in odvetnikov še vedno ni prejel vabila tunizijske vlade,

F. ker je zaskrbljen zaradi prepovedi kongresa Tunizijske lige za človekove pravice, ki je bil predviden za 27. in 28. maj 2006, ter zaradi uporabe sile in nasilnih dejanj nad zagovorniki človekovih pravic in mednarodnimi opazovalci,

G. ker je Tunizijska liga za človekove pravice prva arabska in afriška liga za človekove pravice in eden od stebrov neodvisne civilne družbe v Tuniziji,

H. ker je položaj pravic in svoboščin v Tuniziji še vedno skrb zbujajoč in ker se je jasno pokazalo, da je učinek ukrepov, ki sta jih doslej sprejela Svet in Komisija, omejen,

I. ker Tunizija od 1. aprila 2006 predseduje Evro-sredozemski parlamentarni skupščini, ki ima veliko odgovornost za spodbujanje demokracije in človekovih pravic v okviru evro-sredozemskega partnerstva,

J. ker ima Tunizija pomembno vlogo pri razvoju evro-sredozemskega prostora miru, blaginje in demokracije,

1. opozarja, da Tunizijo in Evropsko unijo od leta 1998 zavezuje Evro-sredozemski pridružitveni sporazum, ki v členu 2 vsebuje klavzulo, ki človekove pravice opredeljuje kot bistven element sporazuma;

2. obžaluje, da je položaj človekovih pravic in svoboščin v Tuniziji še vedno skrb zbujajoč, in poziva tunizijske oblasti, da izpolnijo mednarodne obveznosti;

3. pričakuje, da bodo tunizijske oblasti obrazložile prepoved kongresa Tunizijske lige za človekove pravice ter nasilna dejanja nad zagovorniki človekovih pravic in tunizijskimi sodniki;

4. poziva predsedstvo Sveta, da obsodi prepoved kongresa Tunizijske lige za človekove pravice in nasilna dejanja nad zagovorniki človekovih pravic in tunizijskimi sodniki;

5. ponovno poziva Svet in Komisijo, naj organizirata sejo pridružitvenega sveta za razpravo o položaju človekovih pravic v Tuniziji;

6. v zvezi s tem poziva Svet in Komisijo, da brez odlašanja sprejmeta vse potrebne ukrepe, da bodo tunizijske oblasti sprostile evropska sredstva, namenjena projektom civilne družbe, in da bo odvetnik Mohammed Abbou osvobojen; zahteva, da se v Tuniziji v celoti zavaruje dejavnost zagovornikov človekovih pravic v skladu s smernicami EU na tem področju;

7. poziva Komisijo, naj stori vse, da bo projekt za podporo reforme pravosodnega sistema zagotovil neodvisnost sodne oblasti in svobodo delovanja sodnikov; hkrati tunizijske oblasti poziva, da sprejmejo obisk posebnega poročevalca Združenih narodov za neodvisnost sodnikov in odvetnikov;

8. meni, da mora biti izvajanje potekajočih reform prednostna naloga partnerstva med EU in Tunizijo ter bistveni element v skladnem razvoju odnosov med EU in Tunizijo;

9. zahteva, da tunizijsko predsedstvo z boljšim sodelovanjem na področju spoštovanja človekovih pravic pripomore k delu Evro-sredozemske parlamentarne skupščine in pričakuje občutno izboljšanje na tem področju, zlasti v pripravah na naslednje plenarno zasedanje Evro-sredozemske parlamentarne skupščine;

10. naroči svojemu predsedniku, naj to resolucijo posreduje Svetu, Komisiji, vladi in parlamentu Tunizije ter predsedstvu Evro-sredozemske parlamentarne skupščine

[1] Sprejeta besedila, P6_TA(2005)0368.

[2] Sprejeta besedila, P6_TA(2005)0525.

[3] UL L 97, 30.3.1998, str. 2.

[4] Sprejeta besedila, P6_TA(2006)0056.

--------------------------------------------------